
Kārtība, kādā nodrošina Eiropas transporta tīkla projektu atļauju piešķiršanas procedūru organizāciju un uzraudzību
Izdoti saskaņā ar Eiropas infrastruktūras savienošanas instrumenta projekta uzraudzības likuma 5.panta otro daļu.
· 1. Noteikumi nosaka kārtību, kādā nodrošina Eiropas transporta tīkla projektu atļauju piešķiršanas procedūru organizēšanu un uzraudzību Eiropas transporta tīkla projektiem Rail Baltica jaunajā ar Eiropas sliežu platumu (1435 mm) pilnībā sadarbspējīgajā līnijā, Via Baltica koridorā un pārrobežu projektos, kuri ir daļa no Eiropas transporta tīkla pamattīkla koridoru posmiem saskaņā ar Regulas Nr. 1315/2013 44. panta 1. punktu un kuru kopējās izmaksas pārsniedz 300 000 000 euro (izņemot pārrobežu projektus, kas saistīti tikai ar telemātikas lietojumprogrammām, jaunām tehnoloģijām un inovācijām Regulas Nr. 1315/2013 31. un 33. panta nozīmē).
· 2. Noteikumos lietotie termini:
· 2.1. Pilnvarojuma lēmums – lēmums, ar kuru nosaka, vai projekta virzītājam ir vai nav tiesības īstenot projektu;
· 2.2. Atļauju piešķiršanas procedūra – procedūru kopums, lai saņemtu pilnvarojuma lēmumu, ko pieņem valsts pārvaldes iestādes, izņemot pilsētplānošanu vai zemes izmantojuma plānošanu, procedūras, kas saistītas ar publiskā iepirkuma piešķiršanu, kā arī stratēģiskā līmenī veiktus pasākumus, kuri neattiecas uz konkrētu projektu;
· 2.3. Projekts – transporta infrastruktūras posma būvniecības vai pārbūves iecere;
· 2.4. Projekta virzītājs – pilnvarojuma lēmuma pieprasītājs;
· 2.5. Izraudzītā iestāde – iestāde, kura projekta virzītājam ir informācijas kontaktpunkts un nodrošina atļauju piešķiršanas procedūru organizēšanu un uzraudzību.
· 3. Izraudzītās iestādes funkcijas veic Satiksmes ministrija.
· 4. Izraudzītā iestāde izraudzītās iestādes tīmekļvietnē publicē informāciju par izraudzītās iestādes pienākumiem un vispārīgu informāciju un prasības projekta virzītājam par paziņošanu par projektu, piemērojamos vai indikatīvos termiņus un informāciju par iestādēm un ieinteresētajām personām, kas ir saistītas ar atļauju, lēmumu un atzinumu piešķiršanu.
· 5. Projekta virzītājs paziņo izraudzītajai iestādei par projektu, elektroniski iesniedzot informāciju par projekta nosaukumu, projekta īstenotāju, galvenajām projektā plānotajām darbībām, projekta izmaksām un plānoto projekta īstenošanas termiņu. Par atļauju piešķiršanas procedūras sākuma datumu ir uzskatāms projekta virzītāja paziņojuma iesniegšanas datums izraudzītajai iestādei.
· 6. Ja projekta virzītāja iesniegtais projekts nav sagatavots atbilstoši izraudzītās iestādes prasībām, kas atbilstoši šo noteikumu 4.punktam tiek publicētas izraudzītās iestādes tīmekļvietnē, izraudzītā iestāde paziņojumu ar pamatotu lēmumu noraida ne vēlāk kā četrus mēnešus pēc paziņojuma saņemšanas.
· 7. Izraudzītā iestāde nosaka termiņu atļauju piešķiršanas procedūrai, kas nepārsniedz četrus gadus no atļauju piešķiršanas procedūras sākuma datuma un uzrauga atļauju piešķiršanas procedūras īstenošanu. Noteiktais termiņš atļauju piešķiršanas procedūrai neskar pienākumus, kas izriet no starptautiskajiem un Eiropas Savienības tiesību aktiem, un tajā neietver laiku, kas nepieciešams, lai uzsāktu apstrīdēšanas procesu tiesā, kā arī laiku, kas nepieciešams, lai īstenotu jebkādus izrietošus lēmumus vai tiesiskās aizsardzības līdzekļus.
· 8. Izraudzītā iestāde informē projekta virzītāju par nepieciešamo atļauju sagatavošanu atļauju piešķiršanas procedūras ietvaros, sniedz norādes par nepieciešamās informācijas un dokumentu iesniegšanu, tai skaitā par atļaujām, lēmumiem un atzinumiem, kas nepieciešami pilnvarojuma lēmuma pieņemšanai. Projekta virzītājam ir tiesības sazināties ar atļauju piešķiršanas procedūrā iesaistītajām iestādēm īpašu atļauju, lēmumu vai atzinumu saņemšanai.
· 9. Izraudzītā iestāde atsevišķos gadījumos var lemt par pamatotu atļaujas piešķiršanas procedūras pagarinājumu, kas pārsniedz četrus gadus no atļauju piešķiršanas procedūras sākuma, ciktāl tas ir nepieciešams atļauju piešķiršanas procedūras pabeigšanai un pilnvarojuma lēmuma izdošanai. Piešķirot atļaujas piešķiršanas procedūras pagarinājumu, izraudzītā iestāde informē projekta virzītāju par tā piešķiršanas iemesliem. Jaunu pagarinājumu piešķir vienu reizi ar tādiem pašiem nosacījumiem. Izraudzītā iestāde nav atbildīga, ja pagarinājums netiek ievērots tādas kavēšanās gadījumā, kas radusies projekta virzītāja dēļ.
· 10. Atļauju piešķiršanas procedūrā iesaistītās iestādes, atbilstoši izraudzītās iestādes pieprasījumam, paziņo izraudzītajai iestādei par nepieciešamo atļauju, lēmumu, atzinumu izdošanu.
· 11. Izraudzītā iestāde pārbauda, vai ir saņemtas visas pilnvarojuma lēmumam nepieciešamās atļaujas, pieņem pilnvarojuma lēmumu šo noteikumu 7.punktā noteiktajā termiņā un paziņo par pilnvarojuma lēmuma pieņemšanu projekta virzītājam.
· 12. Izraudzītā iestāde veic nepieciešamos pasākumus, lai, atbilstoši normatīvajiem aktiem teritorijas attīstības plānošanā, šo noteikumu 1.punktā noteiktajiem transporta nozares projektiem tiktu piemērots nacionālo interešu objekta statuss.
· 13. Pārrobežu projektos izraudzītā iestāde sadarbojas ar attiecīgo projektu sagatavošanā iesaistīto valstu izraudzītajām iestādēm, lai vienotos un koordinētu vienota grafika īstenošanu attiecībā uz atļauju piešķiršanas procedūru.
· 14. Izraudzītā iestāde informē Eiropas koordinatoru, kas ir izraudzīts saskaņā ar Regulas Nr. 1315/2013 45.pantu, par atļauju piešķiršanas procedūrām.
· 15. Izraudzītā iestāde pēc pieprasījuma sniedz informāciju izraudzītajam Eiropas koordinatoram par veiktajiem vai plānotajiem atļauju piešķiršanas procedūras īstenošanas pasākumiem, ja šo noteikumu 7.punktā noteiktais termiņš atļauju piešķiršanas procedūrai netiek ievērots.
Informatīva atsauce uz Eiropas Savienības direktīvām
· Noteikumos iekļautas tiesību normas, kas izriet no Eiropas Parlamenta un Padomes 2021.gada 7.jūlija Direktīvas (ES) 2021/1187 par pasākumu racionalizēšanu ar mērķi veicināt Eiropas transporta tīkla (TEN-T) ieviešanu.

